Kommissionens direktiv 2001/39/EF

af 23. maj 2001

om ændring af bilagene til Rådets direktiv 86/362/EØF, 86/363/EØF og 90/642/EØF om fastsættelse af maksimalgrænseværdier for indholdet af pesticidrester i og på korn, i og på levnedsmidler af animalsk oprindelse og på og i visse produkter af vegetabilsk oprindelse, herunder frugt og grøntsager

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 86/362/EØF af 24. juli 1986 om fastsættelse af maksimalgrænseværdier for indholdet af pesticidrester i og på korn(1), senest ændret ved Kommissionens direktiv 2000/82/EF(2), særlig artikel 10,

under henvisning til Rådets direktiv 86/363/EØF af 24. juli 1986 om fastsættelse af maksimalgrænseværdier for indholdet af pesticidrester i og på levnedsmidler af animalsk oprindelse(3), senest ændret ved direktiv 2000/82/EF, særlig artikel 10,

under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager(4), senest ændret ved direktiv 2000/82/EF, særlig artikel 7,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(5), senest ændret ved Kommissionens direktiv 2001/21/EF(6), særlig artikel 4, stk. 1, litra f), og

ud fra følgende betragtninger:

(1) De nye aktive stoffer, azimsulfuron og prohexadion calcium, blev optaget i bilag I til direktiv 91/414/EØF ved Kommissionens direktiv 1999/80/EF(7) og 2000/50/EF(8) til anvendelse som herbicid på ris før fremspiring og som plantevækstregulerende middel.

(2) Stofferne blev optaget i bilag I til direktiv 91/414/EØF på grundlag af en vurdering af de oplysninger, der var forelagt om de foreslåede anvendelsesformål.

(3) Før stofferne blev optaget i bilag I til direktiv 91/414/EØF, var de blevet foreløbigt godkendt i nogle medlemsstater i henhold til direktivets artikel 8, stk. 1. Efter at stofferne var optaget i bilag I, godkendte disse medlemsstater en række plantebeskyttelsesmidler med indhold af disse stoffer i henhold til direktivets artikel 4 og fastsatte midlertidige maksimalgrænseværdier som foreskrevet i artikel 4, stk. 1, litra f). Som foreskrevet i direktivet fik Kommissionen meddelelse om disse grænseværdier og de oplysninger, som de var baseret på. Disse oplysninger og data fra andre kilder er blevet gennemgået og er tilstrækkelige til, at der kan fastsættes maksimalgrænseværdier (MGV). Findes der ingen EF-maksimalgrænseværdi og heller ingen midlertidig maksimalgrænseværdi, skal medlemsstaterne fastsætte en midlertidig national maksimalgrænseværdi i henhold til direktivets artikel 4, stk. 1, litra f), inden godkendelsen kan gives. Ifølge artikel 5 i direktiv 86/363/EØF gælder dette også for midlertidige maksimalgrænseværdier for animalske produkter, hvis varer, der indeholder rester af et aktivt stof, kan forventes at blive anvendt som foderstoffer.

(4) Med optagelsen i bilag I til direktiv 91/414/EØF afsluttedes den tekniske og videnskabelige vurdering af azimsulfuron og prohexadion calcium den 2. juli 1999 og 16. juni 2000 i form af Kommissionens reviderede vurderingsrapport om azimsulfuron og prohexadion calcium. I rapporterne er den accepterede daglige indtagelse (ADI) for azimsulfuron fastsat til 0,1 mg/kg legemsvægt pr. dag og for prohexadion calcium til 0,2 mg/kg legemsvægt pr. dag. Forbrugernes livslange eksponering for fødevarer behandlet med azimsulfuron og prohexadion calcium er blevet vurderet efter de procedurer og den praksis, der følges i EF, under hensyntagen til de retningslinjer, der er offentliggjort af WH0(9), og udtalelse fra Den Videnskabelige Komité for Planter(10) om denne metodologi. Det er blevet beregnet, at de maksimalgrænseværdier, der er fastsat i dette direktiv, ikke giver anledning til overskridelse af ADI.

(5) Der blev ikke fundet akutte toksiske virkninger, som kræver fastsættelse af en akut referencedosis, under den vurdering og drøftelse, der gik forud for optagelsen af azimsulfuron og prohexadion calcium i bilag I til direktiv 91/414/EØF.

(6) For at beskytte forbrugerne mod at blive eksponeret for rester i eller på produkter, for hvilke der ikke er givet nogen godkendelse, bør de midlertidige maksimalgrænseværdier sættes til bestemmelsesgrænseværdien for alle de produkter, der er omfattet af direktiv 86/362/EØF, 86/363/EØF og 90/642/EØF. Fastsættelsen af midlertidige EF-maksimalgrænseværdier er ikke til hinder for, at medlemsstaterne kan fastsætte midlertidige EF-maksimalgrænseværdier for azimsulfuron og prohexadion calcium i henhold til artikel 4, stk. 1, litra f), i direktiv 91/414/EØF og i henhold til dets bilag VI. Fire år anses for at være en tilstrækkelig lang periode til at fastsætte de fleste yderligere anvendelsesformål for azimsulfuron og prohexadion calcium. Derefter bør de midlertidige maksimalgrænseværdier gå over til at være definitive.

(7) Dette direktivs foranstaltninger er blevet meddelt Verdenshandelsorganisationen, og WTO's bemærkninger er taget i betragtning. Kommissionen vil undersøge muligheden for at fastsætte importtolerancer for maksimalgrænseværdier for bestemte kombinationer af pesticider og afgrøder, hvis der forelægges acceptable data.

(8) Der er taget hensyn til udtalelser fra Den Videnskabelige Komité for Planter, især råd og henstillinger om beskyttelse af forbrugere af fødevarer, der er behandlet med pesticider.

(9) De i dette direktiv fastsatte foranstaltninger er i overensstemmelse med udtalelse fra Den Stående Komité for Plantesundhed -

UDSTEDT FØLGENDE DIREKTIV:

Artikel 1

I del A i bilag II til direktiv 86/362/EØF indsættes følgende:

>TABELPOSITION>

Artikel 2

I del B i bilag II til direktiv 86/363/EØF indsættes følgende:

>TABELPOSITION>

Artikel 3

I bilag II til direktiv 90/642/EØF indsættes kolonnerne med overskriften "Azimsulfuron" og "Prohexadion (prohexadion og salte deraf udtrykt som prohexadion)", der står i bilaget til nærværende direktiv.

Artikel 4

Medlemsstaterne vedtager og offentliggør inden den 31. december 2001 de bestemmelser, der er nødvendige for at efterkomme dette direktiv. De underretter straks Kommissionen herom.

De anvender disse bestemmelser fra den 1. januar 2002.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 5

Dette direktiv træder i kraft på tyvendedagen efter offentliggørelsen i De Europæiske Fælleskabers Tidende.

Artikel 6

Dette direktiv er rettet til medlemsstaterne.

Udfærdiget i Bruxelles, den 23. maj 2001.

På Kommissionens vegne

David Byrne

Medlem af Kommissionen

(1) EFT L 221 af 7.8.1986, s. 37.

(2) EFT L 3 af 6.1.2001, s. 18.

(3) EFT L 221 af 7.8.1986, s. 43.

(4) EFT L 350 af 14.12.1990, s. 71.

(5) EFT L 230 af 19.8.1991, s. 1.

(6) EFT L 69 af 10.3.2001, s. 17.

(7) EFT L 210 af 10.8.1999, s. 13.

(8) EFT L 198 af 4.8.2000, s. 39.

(9) Guidelines for predicting dietary intake of pesticide residues (revised), prepared by the GEMS/Food Programme in collaboration with the Codex Committee on Pesticide Residues, offentliggjort af World Health Organisation 1997 (WHO/FSF/FOS/97.7).

(10) Den Videnskabelige Komité for Planters udtalelse om spørgsmål om ændring af bilagene til Rådets direktiv 86/362/EØF, 86/363/EØF og 90/642/EØF af 14. juli 1998 (http://europa.eu.int/comm/dg24/health/sc/scp/out21_en.html).

BILAG

>TABELPOSITION>